Tatoeba sentences — language code: yue
其實所謂「方言」絕對有資格成為獨立語言！將「方言」作為母語使用者嘅人數大過唔少歐洲語言。例如，吳語使用者人數喺世界排名佔據第10位，粵語第15位，法文第18位，閩語第23位，波蘭語27位。
更重要嘅係，「方言」之間嘅差異係大過歐洲諸語之間嘅差異！官話與粵語之間嘅差異，大過俄文、烏克蘭文同埋捷克文之間嘅差異。粵語與閩語之間嘅差異，大過瑞典文、挪威文同埋丹麥文之間嘅差異！
而粵文就係香港人嘅自發秩序！英國政府統治下嘅香港，官方對粵語唔加任何管制，任其得佢自由噉發展，並冇法例規定香港人一定要講粵語，但香港人都會去講粵語，講粵語成為香港人約定俗成嘅共識！
喺台灣，台語一直係台灣人嘅「自發秩序」。國共內戰失利嘅國民政府，退守台灣，之後立法禁止台語，呢個行為就係破壞台灣人嘅「自發秩序」！香港中文DSE考試規定要以官話作答，呢個行為就係破壞香港DSE考生嘅「自發秩序」！
世界上好多民族嘅語言都係基於「自發秩序」！例如日文。當時漢字傳入日本，日本人就直接借咗漢字嚟做音標，然後日本人覺得漢字太繁複，好煩！再將漢字簡化，成為今日嘅日文！日文係日本人嘅「自發秩序」，而粵文就係香港人嘅自發秩序！除咗語言，好多民族文化都係基於「自發秩序」！簡單啲噉嚟講，「民族建構」就係基於「自發秩序學」！
有人認為，粵文係粗曠低俗！鄉下仔MK仔先用！我哋呢啲高級知識分子點會用？十六世紀個陣，英文都仍然係方言鄉下話！著名英國哲學家Francis Bacon法蘭西斯·培根，寫書就用拉丁文，平時吹水就用英文。當時無人諗到，而家嘅世界名著《哈姆雷特》、《羅密歐與茱麗葉》及《李爾王》，會用英文寫！
「民族建構」係為咗未來！而家粵文係粗曠低俗，唔代表一百年後都係！更何況，而家粵文嘅發展基礎，都好得過當時嘅波蘭文同埋烏克蘭文！
烏克蘭文係一個極好嘅例子！十九世紀嘅烏克蘭文，都係鄉下話！烏克蘭喺沙俄帝國嘅統治下，烏克蘭文被所有學校禁止！淨係得烏克蘭西部地區未被禁止。就係咁烏克蘭語成為咗烏克蘭西部地區「自發秩序」！
但當時嘅烏克蘭大作家，如Nikolai Gogol果戈里都不屑用烏克蘭文，認為俄文比較高尚同埋標準啲，全部大作品都係用俄文寫！
喺呢個時候，與Nikolai Gogol果戈里同時期嘅一位詩人，騰空出世！佢就係烏克蘭民族主義詩人Taras Shevchenko塔拉斯·舒夫真高！佢一生嘅大部分作品都堅持用開烏克蘭文寫，作品水平極高，當時震撼晒整個烏克蘭。而家，佢喺烏克蘭被認為係現代烏克蘭語嘅奠基者，亦係一位烏克蘭民族英雄！喺烏克蘭首都基輔就有佢嘅雕像！
所以話，一個語言係高級與否，好大程度取決於有冇大作品！好可惜，目前大部份嘅香港作家都未嘗試用粵文創作。
我知道有啲識得中文嘅文人可能會介意，認為自己寫得一手好古文，點解要放下身段，寫粵文？但連當時嘅民國大師都可以拋棄文言文，點解你唔可以？一個高水平嘅人，無論寫咩文體，終究都係高水平！魯迅同埋梁啟超就係一個好例子。
喺呢篇粵文評論文章入面，作者會由個人經歷出發，敍述廣東話喺過去十年點樣由作文功課唔俾寫嘅「口語」變成佔據香港文學重要市場嘅「粵文」。作者會引用語言學嘅案例，解釋點解寫粵語係大勢所趨，並可以鞏固埋香港人嘅身份認同、文化優勢。鼓勵讀者，無論語境雅俗，都應該用多啲粵文。
細細個開始，我就知道粵語係一種有規有矩嘅語言，而且係寫得出嘅。我阿公係番禺人，媽咪係中學中文老師，所以屋企講嘅係好標準嘅粵語。香港嘅主流中小學要學「兩文三語」，一個「中文」對應緊「粵語」、「華語」兩語。我知道「書面語」同「口語」嘅分別，又知道雖然書面語用粵語教，但其實似華語多過似粵語。諗返起嚟，呢個同我大個咗對學外語同語言學有興趣，都有啲關係。
小學中文堂學寫便條嗰陣我一啲都唔覺得陌生，因為喺屋企，媽咪會寫張紙貼喺雪櫃道門，提我同爹哋有咩早餐食、有乜嘢要帶等等。但同學校教嘅便條有啲唔同，屋企嘅便條會夾雜埋粵語，所以「煲湯」、「帶遮」、「落街食飯」等等香港粵語嘅詞彙，我都識寫識睇。我高小同初中又有做話劇，咁劇本就梗係逐字記錄演員應該講緊啲乜。所以我由細就知道點寫粵語，不過寫粵語主要係用嚟記錄口述內容。返學作文、寫啲要登大雅之堂嘅嘢就要用返中文。
我做咗粵文推手，契機係2006年創立嘅《粵語維基百科》。我諗睇呢篇文嘅人應該全部都睇過《維基百科》。我發現維基百科係2004年嘅事，當時我讀緊中三，對化學好有興趣，所以就上網查下有關元素週期表嘅資料。睇睇下，見到有個網站啲資料有漏，但隔籬竟然有個「edit」掣。
我好奇就撳咗落去，點知真係改咗佢版嘢！呢個就係英文維基百科。後來我又發現原來又有中文維基百科，自此我就諗住寫維基百科，寫到而家。
2006年，維基百科想開粵語版，要搵啲粵語母語者戥腳。我當時喺中英文版寫開科學文章，心諗，粵語百科即係將喺尖沙咀太空館個菠蘿包度睇嗰啲科學大電影嘅旁白寫返出嚟啫，有心唔難做。
所以我就做咗粵語維基百科其中一個創始管理員，做到而家。我加入咗之後，先至發現原來粵語維基百科嘅爭議性好大：「維基百科嘅理念係傳遞知識，但係所有識睇粵語嘅人都識得睇中文，你開個粵語版唔啱維基宗旨。」我嗰年去選香港傑出資訊科技學生，評判又問：「粵語係口語唔係書面語，點解你覺得可以攞嚟寫百科全書？」問到我口啞啞。
呢個時候反而係我個教咗好多年標準中文嘅媽咪嚟鼓勵我。「曹雪芹當年寫《紅樓夢》都畀人話佢寫白話，唔得文雅，結果二百年後變成傳世經典。你今日用粵語寫百科引來爭議，但你唔寫又點知你個粵語維基百科二百年後會唔會變成經典？」所以我就繼續寫粵語維基，嚟咗英國讀書之後都繼續得閒就寫吓，算係一種興趣。
之後嗰幾年，粵語維基百科除咗改咗名做《粵文維基百科》此外，其實冇乜大變化，寫文嘅來來去去都係嗰幾丁友。睇嘅人自然亦都唔多，還店有得睇中文同英文版。
2015年初，佔領運動無功而還，香港嘅年輕人越來越覺得，中國咁樣逼迫香港，香港人做咩要做中國人？我點解要寫中文、講漢語？香港有香港粵語呢種地道語文，呢個先係我哋嘅文化。寫粵文變成咗一種香港人、以至粵人嘅身份象徵，一種特登同「中國」唔同嘅身份象徵。
呢股文化風潮帶動《毛記電視》等等會直接寫粵文嘅大眾媒體興起，將粵文帶入大眾文化，令香港影視跳出「聽粵語睇中文書面語字幕」嘅框框。
呢股風潮亦帶挈《粵典》呢個「以粵解粵」嘅網上協作詞典、以至《香港語文：聽陳蕾士嘅秘密》呢本「粵文範文讀本」。粵文維基百科亦突然多咗好多有心嘅編輯支持，同埋讀者嘅欣賞。
香港人講粵語、寫建基於北方漢語嘅中文，呢個現象喺語言學上叫做「雙層語言」，或者「言文並行」。言文並行係正常現象：隨住語文自然演化，講嘅口語同寫嘅書面語容易因為語境唔同而慢慢分化緊，直至兩者明顯唔同晒，成為雙層語言。
有時一個地方為咗保持同鄰近文化嘅聯繫，會獨立發展自己嘅口語，但喺書面語教育方面就跟貼一種同源語言嘅發展。呢款言文並行現象唔淨係得香港有，塞浦路斯（學希臘文）同瑞士（學德文）都有。
但歷史話俾我哋知，言文並行現象通常唔得持久得咁耐。每當書面語同口語嘅分別大到文人都覺得溝通困難，就會衍生咗一種建基於當代口語嘅新文體。
呢種新文體因為近似日常用語，自然好快普及，直至官式場合同教育系統決定棄用舊書面體，改用更近當代口語嘅文體做新書面體。
無論係拉丁文被各種現代西歐語言取代，中文文言文喺民國年代被現代北方話白話文取代，定係古希臘文喺羅馬帝國時代被通用希臘文取代、再喺二十世紀被現代希臘文取代，都印證呢個歷史潮流。簡單嚟講，粵文取代北方話書面語，成為香港嘅普及文體，係遲早嘅事。我呢篇文用粵文寫，亦只不過係順應歷史潮流，唔好阻住個地球轉。